নামাজ নামাজীকে খোদার এতটা নিকটবর্তী করে দেয় যে, অন্য আমল দ্বারা বান্দাহর পক্ষে তা সম্ভব হয় না। মুসলিম শরীফের এক বর্ণনায় এসেছে নবী করীম (স.) বলেন- বান্দাহ যখন সিজদায় থাকে তখন সে তার প্রভুর  সবচেয়ে নিকটবর্তী হয়। বাস্তবে বান্দাহ তখন সবকিছু থেকে বিছিন্ন হয়ে কেবল সে তার প্রভুর সান্নিধ্যে উপনীত হয় এবং কথোপকথন করতে থাকে। বোখারী শরীফের অপর এক বর্ণনায় এসেছে, নবী করীম (স.) বলেন- অবশ্য অবশ্যই তোমাদের কেউ যখন নামাজ পড়ে তখন সে তার প্রভুর সাথে কথা বলে। আল্লাহর স্মরণ, তাঁর নৈকট্য, তার সান্নিধ্য, তার সাথে কথোপকথন এগুলো ছাড়া কখনো দ্বীনের রূহ পরিপূর্ণ হয় না। আর আল্লাহর সান্নিধ্য বা তাঁর সাথে বান্দাহর মেরাজ হওয়ার একমাত্র পথ হলো নামাজ! মেরাজের সময় রাসূলুল্লাহ (স.) যেমন আল্লাহর সাথে কথোপকথন করেছেন, ঠিক তেমনি  দিনে পাঁচবার আল্লাহর সাথে বান্দাহর মেরাজ বা সাক্ষাত্ হয় নামাজে সূরা-কেরাত, দোয়া-দরূদের মাধ্যমে। মুসলিম শরীফে হযরত আবু হুরায়রা (রা.) বর্ণনা করেছেন যে, রাসূলুল্লাহ (স.) বলেন, আল্লাহ তাআলা ইরশাদ করেছেন- নামাজ (অর্থাত্, সূরাতুল ফাতিহা) আমার ও আমার বান্দাদের মধ্যে দুভাগে বিভক্ত। অর্ধেক আমার জন্য আর অর্ধেক আমার বান্দাদের জন্য। আমার বান্দাহগণ যা চায়, তা তাদেরকে দেয়া হবে। অতঃপর রাসূলুল্লাহ (স.) বলেন যে, যখন বান্দাহগণ বলে- আলহামদুলিল্লাহ তখন আল্লাহ বলেন যে, আমার বান্দাহগণ আমার প্রশংসা করছে। আর যখন বলে-  আররাহমানিররহীম তখন আল্লাহ বলেন যে, তারা আমার মহত্ত্ব ও শ্রেষ্ঠত্ব বর্ণনা করছে। আর যখন বলে- মালিকি ইয়াওমিদ্দীন তখন আল্লাহ বলেন, আমার বান্দাহগণ আমার গুণগান করছে। আর যখন বলে- ইয়াকানাবুদু ওয়া ইয়াকানাস্তায়ীনু তখন আল্লাহ বলেন, এ আয়াতটি আমার ও আমার বান্দাহগণের মধ্যে সংযুক্ত। (চলবে)